PATVIRTINTA

Neringos savivaldybės administracijos

direktoriaus 2021 m. rugpjūčio d.

įsakymu Nr. V13-

**NERINGOS SAVIVALDYBĖS ADMINISTRACIJOS**

**KULTŪROS SKYRIAUS VEIKLOS NUOSTATAI**

**I SKYRIUS**

**BENDROSIOS NUOSTATOS**

1. Neringos savivaldybės (toliau – Savivaldybė) administracijos Kultūros skyriaus veiklos nuostatai reglamentuoja Neringos savivaldybės administracijos Kultūros skyriaus (toliau – Skyrius) uždavinius, funkcijas, teises bei darbo organizavimo tvarką.

2. Skyrius yra Neringos savivaldybės administracijos (toliau – Administracija) struktūrinis padalinys, neturintis juridinių teisių, tiesiogiai pavaldus savivaldybės administracijos direktoriui.

3. Skyrius savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės (toliau – Vyriausybė) nutarimais, Lietuvos Respublikos kultūros ministro įsakymais, Savivaldybės tarybos sprendimais, Savivaldybės mero potvarkiais, Administracijos direktoriaus įsakymais, kitais kultūros veiklą reglamentuojančiais teisės aktais ir šiais nuostatais.

4. Skyrius turi rašto blanką su Savivaldybės herbu ir Skyriaus pavadinimu. Skyriaus adresas – Taikos g. 2, 93123 Neringa.

**II SKYRIUS**

**SKYRIAUS UŽDAVINIAI IR FUNKCIJOS**

5. Skyriaus pagrindiniai uždaviniai:

5.1. formuoti ir įgyvendinti Savivaldybės kultūros politiką etninės kultūros, bibliotekų, kultūros centrų, muziejų, leidybos, gyventojų bendrosios kultūros ugdymo, visuomenės kūrybinės veiklos skatinimo bei profesionaliojo meno plėtotės srityse;

5.2. įgyvendinti valstybės kultūros politiką Savivaldybės teritorijoje, vadovaujantis savivaldybės ir valstybės interesų derinimo principu;

5.3. užtikrinti įstatymų, Vyriausybės nutarimų, Kultūros ministerijos, kitų valstybės institucijų teisės aktų, Savivaldybės strateginių plėtros ir veiklos planų, Neringos Savivaldybės 2020-2030 metų kultūros politikos kaitos gairių, Savivaldybės tarybos sprendimų, mero potvarkių, Administracijos direktoriaus įsakymų, reglamentuojančių kultūros veiklą, įgyvendinimą;

5.4. koordinuoti ir užtikrinti Savivaldybės kultūros įstaigų veiklos kokybę, efektyvumą, paslaugų įvairovę, komunikaciją, darbuotojų kompetencijos tobulinimą, teikti metodinę pagalbą;

5.5. inicijuoti ir dalyvauti kultūros plėtros projektuose, teikti siūlymus dėl kultūros įstaigų steigimo, reorganizavimo, pertvarkymo, likvidavimo;

5.6. telkti Neringos Savivaldybės kultūros ir meno kūrėjų potencialą kūrybingai asmenybei, socialiniam kapitalui ir tvariai ekonomikai formuoti;

5.7. skatinti kultūros įstaigas ir bendruomenes naudoti kultūros turinį bei resursus socialinėms problemoms spręsti, vietos identitetui sukurti ir stiprinti, didinant Neringos Savivaldybės išskirtinumą, patrauklumą vietos gyventojams ir turistams.

6. Skyrius, įgyvendindamas savo uždavinius, atlieka šias funkcijas:

6.1. teikia pasiūlymus Savivaldybės tarybai dėl Savivaldybės kultūros politikos formavimo ir įgyvendinimo bibliotekų, muziejų, kultūros centrų, mėgėjų meno, etninės kultūros, leidybos, profesionalaus meno sklaidos, kultūrinio turizmo bei gyventojų bendrosios kultūros ugdymo srityse;

6.2. bendradarbiauja su Kultūros ministerija ir kitomis kultūros veiklą kuruojančiomis institucijomis, fondais, dalyvauja rengiant ir įgyvendinant kultūros programas; teisės aktų nustatyta tvarka teikia Kultūros ministerijai ir kitoms valdžios institucijoms statistinę ir kitą informaciją apie Skyriaus bei Savivaldybės kultūros įstaigų veiklą;

6.3. analizuoja kultūros raidos tendencijas Lietuvoje ir užsienyje, inicijuoja ir rengia Savivaldybės kultūros plėtros programas, koordinuoja ir prižiūri jų įgyvendinimą Savivaldybės teritorijoje;

6.4. pagal Skyriaus kompetenciją rengia Savivaldybės tarybos sprendimų, mero potvarkių, Administracijos direktoriaus įsakymų, sutarčių ir įvairų raštų projektus kultūros klausimais;

6.5. teikia pasiūlymus Savivaldybės tarybai ir (arba) Administracijai dėl Savivaldybės kultūros įstaigų tinklo optimizavimo, jų steigimo, pertvarkymo, reorganizavimo ir likvidavimo teisės aktų nustatyta tvarka;

6.6. koordinuoja ir prižiūri Savivaldybės kultūros įstaigų veiklą, derina jų veiklos programas, analizuoja veiklos kokybę, teikia pasiūlymus dėl jų veiklos efektyvinimo; derina kultūros įstaigų nuostatus ir teikia juos tvirtinti Savivaldybės tarybai;

6.7. kaupia, analizuoja, sistemina ir skleidžia informaciją kultūros klausimais;

6.8. atlieka nuoseklią gyventojų kultūrinių poreikių analizę, strategiškai planuoja kultūrinę veiklą;

6.9. bendradarbiauja ir skatina Neringos Savivaldybės kultūros įstaigas bendradarbiauti su savivaldybės ir šalies kultūros, švietimo, mokslo, sporto įstaigomis, Savivaldybės teritorijoje veikiančiomis visuomeninėmis organizacijomis, bendruomenėmis, privačiomis institucijomis, vykdančiomis kultūros programas, bei teikia pasiūlymus dėl bendrų projektų rėmimo;

6.10. skatina ir inicijuoja regioninius, tarpregioninius kultūrinio bendradarbiavimo projektus;

6.11. inicijuoja ir koordinuoja Savivaldybės tarptautinio kultūrinio bendradarbiavimo projektų rengimą ir įgyvendinimą, rūpinasi kultūros sklaida Lietuvoje ir užsienyje; teikia pasiūlymus Savivaldybės tarybai dėl bendradarbiavimo su užsienio kultūros institucijomis dėl bendrų kultūros projektų rengimo ir įgyvendinimo;

6.12. dalyvauja rengiant valstybines, regionines ir Savivaldybės kultūros plėtros programas, koordinuoja ir prižiūri jų įgyvendinimą Savivaldybės teritorijoje;

6.13. inicijuoja, dalyvauja rengiant etninės kultūros plėtros Savivaldybės teritorijoje programas ir prižiūri jų įgyvendinimą; rūpinasi kraštotyros, tautinio paveldo produktų plėtra bei globa Savivaldybės teritorijoje, materialaus ir nematerialaus kultūros paveldo aktualizavimu, visuomenės teigiamo požiūrio į etninę kultūrą formavimu;

6.14. Nustatyta tvarka inicijuoja, rengia ir įgyvendina Kultūros bei meno projektų finansavimą biudžeto lėšomis Neringos Savivaldybėje.

6.15. skatina mėgėjų meno kolektyvų koncertinę veiklą, dalyvavimą regioniniuose ir respublikiniuose renginiuose – dainų šventėse, konkursuose, festivaliuose, ir kt.;

6.16. dalyvauja Savivaldybės kultūros įstaigų tarybų veikloje;

6.17. dalyvauja kultūros įstaigų vadovų vertinimo komisijų darbe ir Savivaldybės įvairių komisijų veikloje;

6.18. derina kultūros įstaigų darbuotojų skatinimo klausimus;

6.19. inicijuoja Savivaldybės kultūros įstaigų akreditaciją, dalyvauja šių įstaigų akreditacinių komisijų darbe;

6.20. teikia pasiūlymus Administracijai dėl darbo užmokesčio sistemos kultūros įstaigose įgyvendinimo ir jos taikymo;

6.21. koordinuoja Kultūros ir meno premijų pretendentų atrankos komisijų darbą ir premijų teikimą;

6.22. organizuoja Neringos Savivaldybės kultūros tarybos veiklą, dalyvauja veiklos procese;

6.23. rūpinasi Neringos Savivaldybės gyventojų kultūriniu ugdymu; skatina tolygų, aukštos vertės ir įvairių raiškos formų kultūros prieinamumą įvairioms visuomenės grupėms;

6.24. sudaro sąlygas profesionalių menininkų kūrybinių procesų plėtrai;

6.25. kuruoja tautinių bendrijų, žmonių su negalia, pagyvenusių žmonių, nevyriausybinių organizacijų, bendruomenių ir kitų susivienijimų kultūros iniciatyvas;

6.26. teisės aktų nustatyta tvarka rengia ir teikia informaciją Lietuvos Respublikos kultūros ministerijai, Savivaldybės tarybai, Administracijos padaliniams, įstaigoms ir kitoms institucijoms apie kultūros būklę Savivaldybėje;

6.27. prižiūri, vertina ir teikia informaciją Administracijos direktoriui apie Savivaldybės kultūros įstaigų vadovų vadovavimo ir kultūros proceso organizavimo veiklą;

6.28. teisės aktų nustatyta tvarka vykdo viešuosius pirkimus pagal kompetenciją bei rengia atitinkamas užduotis dėl planuojamų viešųjų pirkimų;

6.29. pagal kompetenciją atstovauja Savivaldybės tarybai ir (arba) Administracijai kitose institucijose;

6.30. atlieka kitas įstatymais, teisės aktais, Savivaldybės tarybos, Savivaldybės mero potvarkiais, Administracijos direktoriaus įsakymais nustatytas kultūros administravimo funkcijas.

**III SKYRIUS**

**SKYRIAUS TEISĖS IR PAREIGOS**

7. Skyrius, įgyvendindamas jam pavestus uždavinius ir funkcijas, turi šias teises:

7.1. pagal savo kompetenciją gauti iš Savivaldybės Administracijos struktūrinių padalinių, Savivaldybės tarybai pavaldžių kultūros įstaigų informaciją bei duomenis, kurių reikia Skyriaus uždaviniams įgyvendinti ir funkcijoms atlikti;

7.2. teikti Savivaldybės tarybai, jos komitetams, kultūros srityje veikiančioms komisijoms, taryboms, Savivaldybės merui, Administracijos direktoriui siūlymus ir rekomendacijas kultūros veiklos organizavimo klausimais;

7.3. Savivaldybės Administracijos direktoriui pavedus, pagal savo kompetenciją atstovauti Savivaldybei kitose institucijose;

7.4. bendradarbiauti su kitų Savivaldybių įstaigomis ir organizacijomis, visuomeninėmis organizacijomis, fiziniais bei juridiniais asmenimis Neringos Savivaldybės kultūros vystymosi ir plėtros klausimais;

7.5. kviestis ekspertus svarbiems kultūros klausimams nagrinėti;

7.6. teikti siūlymus Administracijos direktoriui dėl Savivaldybės kultūros įstaigų vadovų, Skyriaus darbuotojų veiklos kokybės, jų skatinimo, apdovanojimo bei drausminių arba tarnybinių nuobaudų skyrimo;

7.7. organizuoti pasitarimus, seminarus, konferencijas kultūros įstaigų vadovams ir darbuotojams bei dalyvauti visuomeninių organizacijų renginiuose, seminaruose ir pasitarimuose, kai šie susiję su Skyriaus funkcijų ir uždavinių vykdymu;

7.8. teisės aktų nustatyta tvarka dalyvauti Savivaldybės kultūros įstaigų vadovų skyrimo konkursų komisijose;

7.9. dalyvauti rengiant Lietuvos Respublikos įstatymų ir kitų teisės aktų, reglamentuojančių kultūros veiklą, projektus, teikti pastabas ir pasiūlymus dėl parengtų projektų;

7.10. Skyriaus darbuotojai gali turėti ir kitų teisių, kurias jiems suteikia Lietuvos Respublikos įstatymai, Lietuvos Respublikos Vyriausybės nutarimai ir kiti teisės aktai;

7.11. Skyriaus darbuotojai privalo kelti savo kvalifikaciją, naudodami valstybės arba Savivaldybės biudžetų, fondų ir kitas teisėtas lėšas;

7.12. Skyriaus darbuotojai privalo laiku ir tinkamai vykdyti pavedimus Skyriaus kompetencijos klausimais.

8. Skyrius, įgyvendindamas jam pavestus uždavinius ir funkcijas, turi šias pareigas:

8.1. Skyriaus tarnautojai ir darbuotojai privalo vykdyti pareigybės aprašyme nustatytas funkcijas;

8.2. vykdyti kitus teisėtus nenuolatinio pobūdžio Skyriaus vedėjo pavedimus pagal Skyriaus kompetenciją.

# IV. SKYRIUS

# SKYRIAUS VEIKLOS ORGANIZAVIMAS

21. Skyriaus veikla organizuojama vadovaujantis Savivaldybės tarybos patvirtintais Neringos Savivaldybės strateginiais plėtros ir veiklos planais, Savivaldybės tarybos sprendimais, Savivaldybės mero potvarkiais, Savivaldybės Administracijos direktoriaus įsakymais ir šiais nuostatais.

22. Skyriui vadovauja vedėjas. Jis yra viešojo administravimo karjeros valstybės tarnautojas, skiriamas į pareigas ir atleidžiamas iš pareigų Lietuvos Respublikos valstybės tarnybos įstatymo nustatyta tvarka.

23. Vedėjas planuoja ir organizuoja Skyriaus darbą, užtikrina Skyriaus veiklos tikslų įgyvendinimą, savalaikį ir kokybišką Skyriui priskirtų funkcijų atlikimą. Vedėjo funkcijas, jam nesant, atlieka kitas Savivaldybės Administracijos direktoriaus paskirtas valstybės tarnautojas.

24. Kitų Skyriaus darbuotojų skaičių ir etatus nustato ir įsakymu tvirtina Savivaldybės Administracijos direktorius. Skyriaus valstybės tarnautojai į pareigas priimami ir atleidžiami iš pareigų Lietuvos Respublikos valstybės tarnybos įstatymo, o darbuotojai – Lietuvos Respublikos darbo kodekso nustatyta tvarka.

25. Skyriaus darbuotojus priima į pareigas ir atleidžia iš jų, nustato darbo užmokestį, skatina, skiria tarnybines nuobaudas, suteikia atostogas, išleidžia į komandiruotes Savivaldybės Administracijos direktorius, jeigu kiti teisės aktai nenustato kitaip.

26. Skyriaus valstybės tarnautojų ir darbuotojų pareigybių charakteristikas, kompetencijas, funkcijas ir atsakomybę nustato Administracijos direktoriaus įsakymu patvirtinti jų pareigybių aprašymai.

27. Skyriaus vedėjas tiesiogiai pavaldus ir atskaitingas Savivaldybės Administracijos direktoriui. Skyriaus darbuotojai tiesiogiai pavaldūs ir atskaitingi Skyriaus vedėjui.

28. Skyriaus veiklą kontroliuoja Savivaldybės Administracijos direktorius ir kitos institucijos Lietuvos Respublikos teisės aktų nustatyta tvarka.

**V. SKYRIUS**

**BAIGIAMOSIOS NUOSTATOS**

29. Nuostatai tvirtinami, keičiami arba papildomi Savivaldybės Administracijos direktoriaus įsakymu.

30. Skyrius reorganizuojamas ar likviduojamas Savivaldybės tarybos sprendimu Lietuvos Respublikos įstatymų ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_